FI Euroopan unionin virallinen lehti CE 78/881

(2004/C 78 E/0933)

KIRJALLINEN KYSYMYS E-3932/03

esittäjä(t): Rodi Kratsa-Tsagaropoulou (PPE-DE) komissiolle

(19. joulukuuta 2003)

Aihe: Lasten seksuaalinen hyväksikäyttö

Saksan Unicefin laatiman, lapsiprostituutiota käsittelevän tuoreen raportin mukaan, tämä ilmiö laajenee voimakkaasti pääasiassa läntisessä, pohjoisessa ja eteläisessä Slovakiassa ja Moldovassa. Monen muun tutkimuksen perusteella käy ilmi, että nuoret tytöt tai pojat tarjoutuvat prostituoitavaksi, tai heidän vanhempansa kauppaavat heitä. Lapsilla käytävä kauppa suuntautuu Venäjältä, Ukrainasta, Unkarista, Suomesta ja Baltian maista EU:hun, tarkemmin sanoen Saksaan ja Hollantiin, samoin myös Romaniasta Italiaan, Turkkiin ja Kyprokseen. Yhdistyneiden Kansakuntien Berliinissä 30. lokakuuta 2003 esittämien tilastotietojen mukaan lapset ovat yhä suuremmassa määrin osa laitonta seksiteollisuutta hintojen vaihdellessa 5 eurosta 25 euroon.

Miten komissio suhtautuu näihin tietoihin? Aikooko komissio ryhtyä vuonna 2004 laajentumisen vuoksi toimiin ja tehdä konkreettisia aloitteita tämän toiminnan torjumiseksi? Onko sillä käytössään selvitys unionin tähän mennessä tämän vitsauksen torjumiseksi toteuttamasta politiikasta? Mikä on komission mielestä syy torjuntatoimien tehottomuuteen?

António Vitorinon komission puolesta antama vastaus

(11. helmikuuta 2004)

Ihmiskauppa — ja eritoten lapsikauppa — on vastenmielinen ja huolestuttava ilmiö. Siihen liittyy muun muassa seksuaalista hyväksikäyttöä, työvoiman riistoa orjuutta muistuttavissa olosuhteissa, järjestäytyneen kerjuun ja nuorisorikollisuuden hyväksikäyttöä sekä kotiorjuutta.

Komissio on vuodesta 1996 kehittänyt aktiivisesti sellaista kattavaa ja monialaista lähestymistapaa ihmiskaupan ehkäisemiseen ja torjuntaan, johon osallistuvat kaikki asianomaiset toimijat — kansalaisjärjestöt sekä sosiaali-, oikeus-, lainvalvonta- ja maahanmuuttoviranomaiset. Lasten hyväksikäyttö, lapsi-kauppa ja lapsipornografia ovat tässä yhteydessä erityisen huomion kohteena. Muiden muassa Daphne-, STOP- ja Agis-ohjelmista on jatkuvasti myönnetty rahoitustukea kyseisillä aloilla toteuttaville vaihto- ja tutkimushankkeille.

Komissio antoi joulukuussa 2001 tiedonannon ihmiskaupan torjumisesta ja lasten seksuaalisen hyväksikäytön ja lapsipornografian torjumisesta (1). Neuvosto on sen jälkeen tehnyt komission ehdotusten pohjalta kaksi puitepäätöstä, joista toinen koskee ihmiskaupan torjumista (2) ja toinen lasten seksuaalisen hyväksikäytön ja lapsipornografian torjumista (3). Vuonna 2002 komissio tuki ihmiskaupan ehkäisemistä ja torjuntaa koskevan Brysselin julistuksen laatimista. Asiakirja sisältää muun muassa lapsikauppaan liittyviä yksityiskohtaisia suosituksia. Brysselin julistuksen antamisen jälkeen komissio perusti ihmiskauppaa käsittelevän asiantuntijaryhmän, joka valmistelee parhaillaan raporttia Brysselin julistuksen täytäntöön-panokeinoista. Komissio aikoo laatia tiedonannon ja toimintasuunnitelman, joissa otetaan huomioon ryhmän aikaansaamat tulokset. Tässä yhteydessä käsitellään myös lapsikaupan ongelmaa.

Lisäksi komissio aikoo toteuttaa jatkotoimia kansalaisyhteiskunnan panoksesta kadonneiden ja seksuaalisesti hyväksikäytettyjen lasten etsinnöissä vuonna 2001 annetun neuvoston päätöslauselman johdosta. Päätöslauselmassa esitettyjen vaatimusten mukainen tutkimus lasten katoamisen tai seksuaalisen hyväksikäytön todellisesta tilanteesta ja laajuudesta sekä kansalaisyhteiskunnan järjestöjen asemasta ja asiaan liittyvistä oikeudellisista kysymyksistä on laadittu. STOP- ja Daphne-ohjelmista rahoitetun, pian valmiiksi saatavan tutkimuksen on tehnyt belgialainen Child Focus -järjestö yhdessä Gentin yliopiston sekä jäsenvaltioissa ja tulevissa jäsenvaltioissa toimivien kumppanijärjestöjen kanssa. Kun tulokset on esitetty ja julkaistu, komissio raportoi niistä neuvostolle.

Daphne II -ohjelma on tarkoitus hyväksyä vuoden 2004 ensimmäisen puoliskon aikana. Se kattaa kauden 2004—2008, ja sen määrärahat ovat 50 miljoonaa euroa. Kaikki uudet jäsenvaltiot voivat osallistua ohjelmaan täysimittaisesti. Komissio onkin vakuuttunut siitä, että mainitun alueen paikallisjärjestöt voivat ryhtyä aktiivisesti torjumaan kyseistä ilmiötä.

(1) KOM(2000) 854 lopullinen.

(2) EYVL L 203, 1.8.2002.

(3) EUVL L 13, 20.1.2004.